Mooinooi-‘meesterbrein’ in hof vir nóg ŉ moordKoos Strydom in die hooggeregshof in Mogwase (18 September 2018). Foto: Landi Slatter Koos Strydom (52), die beweerde baasbrein in die moord op Joey en Anisha van Niekerk, het Dinsdag in die hooggeregshof in Mogwase naby Rustenburg in Noordwes verskyn in verband met die moord op Mandie Jansen van Rensburg in Junie 2014. Strydom het ŉ sakeonderneming van Jansen van Rensburg se eiendom af bedryf. Jansen van Rensburg is doodgeskiet in wat aanvanklik as ŉ plaasaanval bestempel is. Strydom se medebeskuldigde in dié saak is ook een van sy medebeskuldigdes in die Van Niekerk-moordsaak. Dié man mag in dié stadium nie geïdentifiseer word nie aangesien hy teregstaan op ŉ klag van verkragting in die Mooinooi-saak. Strydom het ŉ skrootwerf op Jansen van Rensburg se kleinhoewe bedryf en wou dus dié kleinhoewe by haar koop. Sy is kort daarna doodgeskiet. In die akte van beskuldiging in die Mooinooi-saak voer die staat aan dat Strydom die moord op Joey en Anisha georkestreer het nadat hy glo ook Joey en Anisha se kleinhoewe wou koop. Strydom het ŉ winkel op Joey en Anisha se kleinhoewe gehuur. Koos Strydom in die hooggeregshof in Mogwase (18 September 2018). Foto: Landi Slatter Die staat voer aan Strydom het ŉ koopkontrak laat opstel en besluit dat Anisha gedwing moes word om dit te teken. “Die beskuldigde se voorneme was dat albei oorledenes vermoor sou word nadat die kontrak geteken is. Die beskuldigde het die ander beskuldigdes vir hierdie doel genader om hom te help,” lui die akte van beskuldiging. Strydom en sy medebeskuldigde word aangekla van moord en sameswering om moord te pleeg, roof met verswarende omstandighede, die onwettige besit van ŉ vuurwapen en die onwettige besit van ammunisie. Strydom staan ook tereg op ŉ bykomende aanklag van intimidasie. Dié intimidasie het glo tussen Junie 2014 en September 2018 plaasgevind teenoor drie van die getuies wat in die Jansen van Rensburg-saak gaan getuig.